b'\n_START_ARTICLE_\nVja\xc4\x8deslav Skomorohov\n_START_SECTION_\nKariera\n_START_PARAGRAPH_\nSvojo kariero je pri\xc4\x8del v teku na 110 m z ovirami. V letih 1965 in 1966 je v tej disciplini na sovjetskem dr\xc5\xbeavnem prvenstvu osvojil drugo oziroma tretje mesto, s \xc4\x8dimer si je prislu\xc5\xbeil nastop na Evropskem prvenstvu 1966. Na prvenstvu se je sredi Budimpe\xc5\xa1te uvrstil v finale teka na 110 m z ovirami in s \xc4\x8dasom 14.2 zasedel kon\xc4\x8dno 7. mesto. Istega leta se je udele\xc5\xbeil \xc5\xa1e prve izvedbe Evropskega dvoranskega prvenstva in v Dortmundu s \xc4\x8dasom 7.9 zasedel 4. mesto v teku na 60 m z ovirami._NEWLINE_Potem ko se je leta 1966 preizkusil \xc5\xa1e v dalj\xc5\xa1i razdalji teka \xc4\x8dez ovire, teku na 400 m z ovirami, in na sovjetskem dr\xc5\xbeavnem prvenstvu zasedel peto mesto, se je leta 1968 pri\xc4\x8del osredoto\xc4\x8dati le \xc5\xa1e na to disciplino. Med letoma 1968 in 1971 je tako osvojil \xc5\xa1tiri naslove sovjetskega dr\xc5\xbeavnega prvaka zapored. S sovjetsko reprezentanco se je leta 1968 udele\xc5\xbeil Poletnih olimpijskih iger 1968 v Ciudad de Mexicu in se tam s \xc4\x8dasom 49.61 kot \xc4\x8detrti iz svoje polfinalne skupine prebil v sam olimpijski finale. V finalu je svoj polfinalni \xc4\x8das \xc5\xa1e izbolj\xc5\xa1al na 49.12, kar je zadostovalo za 5. mesto. Za sekundo je bil namre\xc4\x8d hitrej\xc5\xa1i zmagovalec Britanec David Hemery, je pa bil Skomorohov zelo blizu vsaj srebru, saj ga je do drugouvr\xc5\xa1\xc4\x8denega Nemca Gerharda Hennigeja lo\xc4\x8dila zgolj desetinka sekunde._NEWLINE_Po slavju na dr\xc5\xbeavnem prvenstvu, na katerem je Skomorohov postavil \xc4\x8das 49.1, je kot favorit odpotoval v Atene na Evropsko prvenstvo 1969. Ob Hemeryjevi udele\xc5\xbebi v teku na 110 m z ovirami in odsotnosti nem\xc5\xa1kih tekmovalcev (zavoljo bojkota ob aferi J\xc3\xbcrgen May), je na papirju za najve\xc4\x8djega tekmeca Skomorohovu veljal Britanec John Sherwood, tretji z olimpijskih iger 1968. Skomorohov se je zlahka prebil v finale in tam s \xc4\x8dasom 49.7 prepri\xc4\x8dljivo slavil, pred Sherwoodom je imel na cilju \xc5\xa1tiri desetinke sekunde prednosti._NEWLINE_Skomorohov se je nato uvrstil v finale tudi dve leti pozneje, na Evropskem prvenstvu 1971 v Helsinkih. Tudi v finski prestolnici se je uvrstil v finale, a je nato s \xc4\x8dasom 50.8 zasedel 7. mesto._NEWLINE_Skomorohov je gluhonem. Leta 1969 je, pet tednov pred slavjem na dr\xc5\xbeavnem prvenstvu, slavil \xc5\xa1e na Svetovnih igrah gluhih in gluhonemih v Beogradu, tam je zmagal tako v teku na 110 m z ovirami (14.3) kot v teku na 400 m z ovirami (51.4). Njegov evropski naslov iz leta 1969 se je v zgodovino zapisal kot prvi pomembnej\xc5\xa1i mednarodni naslov, ki ga je osvojil kak gluhonem atlet. Skomorohov prav tako velja za enega od dveh gluhonemih atletov, ob Nemcu Gerhardu Sperlingu, ki sta se do danes kot edina prebila v svetovni atletski vrh.'